**ПАДИДАҲОИ МАНФИИ ҶАНГИ ШАҲРВАНДӢ ВА ТАЪСИРИ ОН БА МУҲОҶИРАТИ АҲОЛӢ ДАР ҶУМҲУРИИ ТОҶИКИСТОН**

**Хушвахтзода Ќ.Х. – д.и.и., профессор, Ректори ДМТ,**

**Иброњимзода И.Р. – Академики АБН ФР, д.и.и., профессор, декани факултети молиявию иќисодии ДМТ**

Ҷанги шаҳрвандии дар соли 1992 оғоз гардида ба муҳоҷирати зиёди шаҳрвандон ва падидаҳои манфии демографӣ оварда расонид. Дар мӯҳлати кӯтоҳи вақт дастовардҳои зиёди дар тӯли солҳо ноил гардида нобуд гардидаанд, ки дар муддати давраи қаблии рушд анӯхта шуда буданд. Воқеаҳои зерин ба таври манфӣ ба сатҳи камбизоатии аҳолии мамлакат таъсири худро расонид. Маълумотҳои дар маҷмӯаи омории “Молияи Тоҷикистон” дар соли 2000 овардашуда ҳаҷми зарари дар натиҷаи ҷанги шаҳрвандӣ расонидашударо зиёда аз 7 млрд доллари ИМА арзёбӣ менамоянд. Баъди соҳибистиқлол гардидан ва оғози ҷанги шаҳрвандӣ камбизоатӣ, на танҳо минтақаҳоеро, ки аз ҷанги шаҳрванӣ азият кашида, балки тамоми ҷомеаи Тоҷикистонро фаро гирифт. Ба категорияи «камбизоатони нав» на танҳо, аҳолие, ки маълумоти олӣ надоштанд ворид гардиданд, балки инчунин доираи васеъи аҳолии соҳибмаълумот низ ворид гардиданд. Ин пеш аз ҳама, омӯзгорон, табибон, муҳандисон ва олимон мебошанд. Ҷанги шаҳрвандии соли 1992 оғоз гардида сабаби муҳоҷиратии маҷбурии аҳолӣ дар дохили мамлакат ва хориҷ аз он гардид. Суръати муҳоҷират дар минтақаҳои ҷангзада ногаҳон афзоиш ёфт. Беш аз як миллион нафар ба гурӯҳи гурезагон шомил гардиданд. Аз онҳо тақрибан 250 ҳаз. нафар мамлакатро тарк намуда, беш аз 700 ҳаз., дар ҳудуди Ҷумҳурии Тоҷикистон муҳоҷир гардиданд. Муҳоҷирати зерин асосан се самт дошт: якум — ҳаракат дар дохили мамлакат, аз ҷануб ба шимол, ба пойтахт ва Вилояти Мухтори Куҳистони Бадахшон; дуюм — Ҷумҳурии Қазоқистон, Қирғистон, Туркменистон, Узбекистон ва Федератсияи Россия; сеюм — Афғонистон, Эрон, Покистон ва мамлакатҳои араб. Ҳамин тавр, ислоҳотҳои сиёсӣ ва ҷанги шаҳрвандӣ ҳамчун натиҷаи пошхӯрии мамлакати ягонаи Шӯравӣ яку якбора бӯҳрони иҷтимоӣ-иқтисодиро ба миён оварданд, ки паёмадҳояш коҳишёбии истеҳсолот ва бекории умумӣ гардид, ки ба кӯчиши умумии гурезагон аз минтақаҳои муқимиашон ва ҷоннокгардии равандҳои муҳоҷиратӣ ба мамлакатҳои собиқ шӯравӣ гардид.

Дар худи вилояти Хатлон аз чор як ҳиссаи аҳолӣ манзилҳои шахсии худро гузошта, фирор намуданд. Ҳолатҳои алоҳидае вуҷуд доранд, ки аҳолии баъзе қишлоқҳо пурра макони зисти худро партофта фирор намуданд. Аҳолӣ аз минтақаҳои ҷангзада, ки дар хоку хун оғушта буданд, ба маконҳои нисбатан бе хавфу хатар фирор намуданд. Қисми зиёди аҳолӣ дар минтақаҳои дурдасти кишвар, ки дар он ҷо муноқишаҳо вуҷуд надоштанд, фирор намуданд. Масалан, ба Вилояти Мухтори Куҳистони Бадахшон беш аз 56 ҳаз. муҳоҷир фирор намуд. Дар вилояти Суғд тақрибан 35 ҳаз. нафар паноҳ бурданд. Тибқи маълумотҳои Сарраёсати Комиссарияти Олии Созмони Миллали Муттаҳид оид ба корҳои гурезагон, дар ин муҳлат аз Тоҷикистон аз 500 то 600 ҳаз. нафар, фирор намуда аз 20 то 40 ҳаз. нафар кушта шуданд. Аз 60 то 75 ҳаз. тоҷикон ба Афғонистон фирор намуда, бисёриҳо ҳангоми убур намудани дарёи Панҷ ғарқ гардида, ҳалок гардиданд.

Ҳангоми ҷанги шаҳрвандӣ дар Тоҷикистон Ҷумҳурии Қазоқистон яке аз мамлакатҳои нахустине буд, ки зиёда аз даҳҳо ҳазор нафар гурезагонро дар мамлакати пазируфт. Тибқи баъзе маълумотҳо, шумораи онҳо беш аз 6 ҳаз. нафарро ташкил медод. Вале бояд таъкид намуд, ки маълумоти овардашуда тақрибӣ буд, он метавонад зиёд бошад. Чунки қисми зиёди аҳолӣ аз шаҳрвандии Тоҷикистон даст кашида, шаҳрвандии Ҷумҳурии Қазоқистонро қабул намудааст.

Ба холати 1997 сол аз ҷониби ҳукумати Ҷумҳурии Қирғизистон беш аз 16700 нафар гурезагон аз Тоҷикистон ба рӯйхат гирифта шуда, инчунин оид ба беш аз 28 ҳаз. нафар ба рӯйхат гирифта нашуда аз ин ҷумҳурӣ иттилооъ дода шуд, ки қисми зиёди онҳо муҳоҷирони иқтисодӣ ба ҳисоб мерафтанд.

Тибқи маълумотҳои кумитаи омор, аз соли 1997 то соли 2002, сатҳи бекорӣ дар Ҷумҳурии Тоҷикистон аз 2,3 то 3,2% аз шумораи умумии аҳолии мамлакат ташкил менамуд. Вале ин рақамҳо хеле коҳишдода шуда ба ҳисоб мераванд. Масоили демографӣ, ки бо афзоиши рушди аҳолӣ, масоили буҳрони иқтисодӣ ва коҳишёбии истеҳсолот алоқамандӣ дорад, чунин рақамҳо аз воқеият дур мебошанд. Тибқи маълумотҳои бонки ҷаҳонӣ, шумораи бекорон дар ҷумҳурӣ дар соли 2000 беш аз 30% ташкил намуд.

Дар таърихи кӯтоҳи соҳибистиқлолии худ Тоҷикистон шаклҳои зиёди муҳоҷиратро паси сар намуд, вале ҷанги шаҳрвандии дар соли 1992–1997 оғоз гардида, яке аз рӯйдодҳои таърихе ба ҳисоб меравад, ки таъсири назаррасро ба равандҳои муҳоҷиратӣ дар минтақа расонид. Ҳукумати Ҷумҳурии Тоҷикистон солҳои зиёд кушиш намуд, то қисми зиёди гурезагонро ба Тоҷикистон оварда, паёмади манфии ҷанги хонумонсӯзро коҳиш диҳад.

Бояд таъкид намуд, ки ҷанги хонумонсӯзу шаҳрвандие, ки чунин паёмадҳои манфии дар боло ишора гардидаро бар сари халқ ва миллати тоҷик овард, аз ҷониби гурӯҳҳои тундрави дохилӣ бо кумаки молиявию иделогӣ аз ҷониби хоҷагони хориҷии онҳо ба бор овард. Вале, ба халқи хуштолеъву худододи тоҷик муяссар гардид, бо роҳбарӣ ва ҷонфидоии фарзанди фарзонаи миллати худ, Пешвои муаззами миллат, Президенти Ҷумҳурии Тоҷикистон, муҳтарам Эмомалӣ Раҳмон дар рӯ ба рӯи ин ҳама мушкилиҳо собитқадам истода мамлакатро аз вартаи нобудшавӣ ва миллатро аз парокандагӣ наҷот диҳад.

Имрӯз, Ҷумҳурии Тоҷикистон тавассути сиёсати оқилонаву дурандешонаи сарвари худ, Президенти Ҷумҳурии Тоҷикистон, муҳтарам Эмомалӣ Раҳмон дар арсаи байналмиллалӣ шинохта шуда, ташаббускори ҳадафҳои созандаи умумибашарӣ эътироф гардидааст. Аз ин рӯ, месазад аз ин неъмати бузург, истиқлолият ва сарвари хирадпешаву созанда шукргузорӣ намуд, нерӯву қувваи худро баҳри созандагии ин миллату халқ равона сохт, аз дасисаву андешаҳои носолими гурӯҳҳои тундрав дурӣ гузида, чи тавре, ки муттафаккири барҷаста Ҷалолиддини Балхӣ мегӯяд, дунболи аҳли карамро бояд пеша намуд, чунки;

**Ваъдаи аҳли карам ганҷи равон,**

**Ваъдаи ноаҳл шуд ранҷи равон.**